A MÁRKASZERVIZ SZERZŐDÉS  
**„AUDITÁLÁSI ELŐÍRÁSOK ÉS ELJÁRÁSOK”**MELLÉKLETE

### **BIZONYLATOK ÉS DOKUMENTUMOK VIZSGÁLATA**

A MÁRKASZERVIZ köteles pontos, hiánytalan és naprakész nyilvántartást vezetni és a vonatkozó dokumentumokat, bizonylatokat megőrizni a MÁRKASZERVIZ TEVÉKENYSÉGEKRŐL és STANDARDOKRÓL, ideértve a garanciaigények és aftersales programok alátámasztására, valamint a FIAT-hoz jóváírás, kedvezmény vagy kifizetés iránt benyújtott bármely egyéb kérelem alátámasztására szolgáló igazoló dokumentumokat, bizonylatokat..

A MÁRKASZERVIZNEK gondoskodnia kell arról, hogy minden illetékes munkatársa maradéktalanul tisztában legyen azzal, hogy a jelen SZERZŐDÉS és a FIAT vonatkozó szabályzatai, eljárásai, körlevelei, tájékoztatói és egyéb közzétett anyagai alapján milyen nyilvántartásokat és dokumentumokat kell vezetni, illetve kiállítani, és ezeket a fenti előírásoknak megfelelően kötelesek elkészíteni és vezetni. A MÁRKASZERVIZ köteles a MÁRKASZERVIZ TELEPHELYEIN megőrizni az aktuális naptári évre, valamint az azt megelőző három naptári évre vonatkozó minden eredeti bizonylatot és dokumentumot, azzal, hogy a MÁRKASZERVIZ a hatályos jogszabályokban foglalt esetleges további előírásoknak is köteles eleget tennie.

A MÁRKASZERVIZHEZ intézett kérelem alapján a FIAT, illetve megbízottai jogosultak megvizsgálni, auditálni és átvenni minden olyan eredeti dokumentumot, bizonylatot, nyilvántartást, vagy ezek hiteles másolatát, amelyet a MÁRKASZERVIZ a SZERZŐDÉS alapján köteles vezetni, illetve megőrizni, és amelyek alkalmasak a FIAT-nak szolgáltatott bármilyen adat helytállóságának igazolására, ideértve az elektronikus formában tárolt dokumentumokat, bizonylatokat, nyilvántartásokat is. A MÁRKASZERVIZ az audit lefolytatásának megkönnyítése érdekében köteles a FIAT, illetve megbízottai számára hozzáférést biztosítani a MÁRKASZERVIZ belső rendszereihez (ideértve a jelenléti- és munkaidő-nyilvántartási rendszereket és információkat).

Ha a FIAT alapos okkal feltételezi, hogy a MÁRKASZERVIZ hamis igényeket vagy kérelmeket nyújtott be, a FIAT követelheti a MÁRKASZERVIZTŐL, hogy bocsássa a FIAT vagy megbízottai rendelkezésére az előző évekre vonatkozó eredeti bizonylatokat, dokumentumokat, nyilvántartásokat, továbbá jogosult ezeket a bizonylatokat, dokumentumokat, nyilvántartásokat megvizsgálni, auditálni és ezekről másolatot készíteni.

### **VIZSGÁLAT VAGY AUDIT LEFOLYTATÁSA, ÉRTESÍTÉS**

A vizsgálatokat és auditokat a szokásos nyitvatartási időben kell lefolytatni. A FIAT köteles a vizsgálatok és auditok előtt legalább egy héttel értesítést küldeni ezen szándékáról. Ha a FIAT-nak vagy megbízottainak alapos oka van feltételezni, hogy a MÁRKASZERVIZ hamis igényeket vagy kérelmeket nyújtott be – vagy ha a FIAT vagy megbízottai alapos okkal feltételezik, hogy üzleti okokból indokolt rövidebb értesítési időt alkalmazni –, és ezért az előzetes értesítés a vizsgálat vagy az audit lefolytatására hátrányos lehet, a FIAT-nak jogában áll az előzetes értesítést rövidebb értesítési idővel megtenni.

A FIAT vagy megbízottai statisztikai mintavételi módszerrel is elvégezhetik a MÁRKASZERVIZ dokumentumainak, bizonylatainak, nyilvántartásainak vizsgálatát vagy auditját, akként, hogy a MÁRKASZERVIZ által egy adott időszakra vonatkozóan kiállított dokumentumokból, bizonylatokból vett reprezentatív mintát vizsgálnak meg, illetve auditálnak, majd a vizsgálat vagy audit eredményeit extrapolálják ugyanannak az időszaknak a többi dokumentumára és bizonylatára is a MÁRKASZERVIZNÉL. A MÁRKASZERVIZ és a FIAT tudomásul veszi, hogy a fenti módszerekkel idő takarítható meg, anélkül, hogy érdemben csökkentenék a vizsgálat vagy audit pontosságát. Ha a FIAT vagy megbízottai ilyen módszerrel végezték el a MÁRKASZERVIZ dokumentumainak, bizonylatainak, nyilvántartásainak vizsgálatát vagy auditját, a MÁRKASZERVIZ felszólíthatja a FIAT-ot vagy megbízottait teljes körű vizsgálat vagy audit elvégzésére abban az esetben, ha a MÁRKASZERVIZ bizonyítani tudja, hogy az ilyen módszerek alkalmazása érdemben csökkentette a vizsgálat vagy audit pontosságát. Ha a teljes körű vizsgálat vagy audit hasonló eredményre jut, mint korábban az extrapolációs módszer alkalmazásával, akkor a MÁRKASZERVIZ köteles a vizsgálat vagy audit teljes körűvé bővítésével járó többletköltségeket megfizetni.

### **BIZONYLATOK ÉS DOKUMENTUMOK BEMUTATÁSA A MÁRKASZERVIZ RÉSZÉRŐL**

Amennyiben a MÁRKASZERVIZ nem mutatja be a fenti 1. pontban meghatározott dokumentumokat és bizonylatokat, és ennek a kötelezettségének azután sem tesz eleget, hogy a FIAT felszólította a dokumentumok és bizonylatok bemutatására, a FIAT jogosult az érintett, igényt, jóváírást, kedvezményt vagy egyéb kifizetést – ideértve bármilyen összeget – a MÁRKASZERVIZ részére téves kifizetésként kezelni, és így jogosult a, igény, jóváírás, kedvezmény vagy egyéb kifizetés teljes összegét visszakövetelni a MÁRKASZERVIZTŐL.

A MÁRKASZERVIZ köteles az ÜGYFELÉVEL kötött valamennyi ügylet kapcsán betartani a vonatkozó Adatvédelmi Jogszabályok előírásait, lehetővé téve a MÁRKASZERVIZ számára az adatoknak a FIAT részére történő továbbítását, a SZERZŐDÉS 9.4. pontjában meghatározottak szerint. Amennyiben ezen kötelezettség megszegésének eredményeként a MÁRKASZERVIZ nem tudja a kérdéses adatokat átadni, úgy az érintett igény, jóváírás, kedvezmény vagy egyéb kifizetés teljes összege a MÁRKASZERVIZT terheli.

### **A VIZSGÁLAT VAGY AUDIT JELENTÉS**

A FIAT átadja a MÁRKASZERVIZNEK a vizsgálat vagy audit megállapításairól készült jelentést. A MÁRKASZERVIZ az audit jelentés kézhezvételétől számított 14 napon belül, írásban tehet észrevételt, amely észrevételek a jelentés részét képezik.

### **VISSZAFIZETÉSI KÖTELEZETTSÉG**

Az audit eredményétől függően a MÁRKASZERVIZ köteles a FIAT felé valamennyi terhelést visszafizetni a MÁRKASZERVIZ részére jóváírt vagy kifizetett minden olyan, jóváírásra, kedvezményre vagy egyéb kifizetésre benyújtott kérelem vonatkozásában, amely utóbb megalapozatlannak bizonyult a kifizetésre. A FIAT fenntartja magának a jogot arra, hogy a feltárt szabálytalanságok, visszaélések miatt felmerülő költségeit, kárát kiszámlázza a MÁRKASZERVIZ felé.

### **JOGLEMONDÁS HIÁNYA**

A FIAT jelen MELLÉKLET alapján fennálló, kamatokra, költségtérítésre és díjakra vonatkozó jogai nem zárják ki azt, hogy a FIAT a SZERZŐDÉS vagy jogszabályok által biztosított bármely egyéb jogát gyakorolja.

|  |  |  |
| --- | --- | --- |
| **FIAT** |  | **@MÁRKASZERVIZ\_NEVE@** |
|  |  | MÁRKASZERVIZ cégneve |
|  |  |  |
| Aláírás |  | Aláírás |
|  |  |  |
| Aláíró neve |  | Aláíró neve |
|  |  |  |
| Aláíró tisztsége |  | Aláíró tisztsége |